車鼎晉

车鼎晋（），字麗上，號平岳，湖广邵阳人（今湖南邵阳）。清朝学者、诗人。

生平
车鼎晋为车万育之子。康熙二十九年（1690年）庚午科舉人，三十六年（1697年）中式丁丑科进士，选庶吉士，三十九年散馆授翰林院编修，四十一年典廣西鄉試。康熙五十二年夏，典順天武舉，五十三年（1714年）提督福建學政。雍正九年（1731年），母亲李太安人去世，次年其弟車鼎丰、車鼎賁因刊刻呂留良之書被斬殺。车鼎晋惊惧终日，雍正十三年閏四月以忧悲离世，享年六十六。張廷玉《督学平岳车公墓志铭》：平岳车先生，吴楚间伟人也。先文端公典礼闱，得先生。先生读国书，先文端公掌院事，每语廷玉兄弟曰：“车都谏吾所敬惮，其子稜稜有父风，汝曹谨事之。”余后得同馆职，先生敏来，余又有一日长悉先生生平。呜呼！先生真伟人也。然而官不过编修，年不及七十，知者惜之。今敏来以志铭属，余何能辞。 先生本南楚邵阳，世耕读，科第不绝。曾祖衷一公，岁荐未仕。祖龙江公，常德教授，封给事中，俱祀于乡。父敏州公，由庶常改户垣，迁掌兵垣，始居金陵，直声大节，载熊文端公所撰墓志中。子四：伯鼎锡，范太安人出；仲为先生、叔道南、季世南，皆李太安人出。 先生讳鼎晋，字丽上，号平岳，生而颖异，八岁能为文，十岁能诗。康熙庚午举乡魁，丁丑成进士，选庶常吉士。庚辰授编修。壬午典广西乡试。癸巳，圣祖六旬万寿，覃恩加一级，授儒林郎。是夏，典顺天武乡试。甲午，督学福建。告归十余年，终于家。 先生身长七尺，亭亭直立，目光如岩下电，声发若洪钟之凛凛然，而相接和蔼可亲。其为人精明刚正。浩然而气盛，穆然而神凝。守礼而能通，远虑而能断。发言不苟，处事若无。智在几先，勤以豫立。居安思惧，镇变如常，抗怀独立，而善体人情；雅量能容，而不畏强御。与人交，情深意坦，君子乐其直，小人惮其严。有知人鉴，一见能定其生平，然未尝轻恶一人。扶奖多在孤危，询谋不遗臧获，故智者、愚者皆乐为用。其为学务求实践，崇实用，不取性命空谈。居史职，究心当世之务，考古准今，燦有条理。廷臣有疑难大政，时就咨焉，剖决多出人意表，而抚心自下，旷然若虚，群以大用期之。初授职，试《皇太后万寿无疆赋》，御赐书一。假扫祖茔，入补。御赐书一。典试得卿悦等，百粤风气一开，中途假归省亲，赐文绮二，使人赍至家，盖圣天子教孝之思也。乙酉春，都谏公即世。是年，圣祖南巡，开局扬州，选江浙在籍词臣校修《全唐诗》。先生楚籍也，圣祖知其居金陵，召与焉。先注义不敢辞，趋迎行在，试恭和御制，回舟至常州，是夜甘霖大沛，原韵天语，褒嘉良久，拔置第一，更洒宸翰宠之。越日，回銮，召随辇侧，问都谏公病卒状甚悉，天颜悯恻，特谕安葬江宁。呜呼！圣主念旧臣，垂恩身后，而都谏公之忠诚，先生之笃孝，足以上感宸眷者，岂其微哉？由是为金陵车氏。 《全唐诗》成，在局者序资擢，先生以居忧从事，不忍迁秩，固辞，圣祖俯成其志。由是政治典训，治河方略、玉牒诸馆职莫不与。壬辰，赐绿松花石研一，因以研各孙曰：“俾世世子孙志勿忘。”武闱得人最盛，李维塞都皆出是科，八旗会状于是始。其视学八闽也，特赐《佩文韵府》《周易折衷》《清文明心宝鉴》。先生身望素高，始至，名诸生皆惧甚，然终任无废弃者。凡所识拔，今多为闻人。汀州简姓，年已七十矣，生徒掇高科者比肩立，而不获青其衿，不应试廿年矣。试牍出，跃起曰：“吾兹当一试。”果首取。漳庠陈珩，宿学也，试辄抑，见试牍，喜曰：“今当冠一军。”巳而果然。他若此者不胜纪。呜呼！司文衡者皆若此，岂有夜光暗投之叹哉？试某郡，某有请，不应，绝薪水。诸生闻之，醵钱市米蔬，且赁舟待。先生亟谕止，而诸生争自负米担柴，杂沓掷舟中，舟几覆。先生登舟解缆，犹争行泥淖中，不忍别。某悔且惧，先生意无拂，其容人为人所难。又以学使之责校文末也，必崇正学，黜异端，疏请增朱子门人黄干、陈淳于两庑，请增各邑学额，而以尤溪为先朱子诞毓地也。明嘉靖间，有林三教者，布衣讲学，自号夏午尼，祠像侮慢，书尤诞，饬郡邑除之，斧其板。或曰：“是尊信久，恐失闽人心。”先生曰：“此从闽人心也。”果悦服。呜呼！异端乱正，有识者多知之，特不当其权，或既当其权，而又多所顾忌也。先生可谓泰山岩岩矣。以故，闽人士之德先生也，所在立祠，元旦群集肃拜，诞辰亦如之，至于今不废。复命修濬河工，闽人士闻，竞输以助，铢集分累，倏忽数千金。抚军吕公上之，圣祖嘉其意，即赐先生德不望报，而德无不报。先生暨闽人士两得之。竣工归，奉李太安人晨昏，未尝适百里外，曰：“不从王事，忍一日去老母侧耶？”太安人寿登八十有四。先生亦六十有二，遭丧，哀毁如孺子。伯氏早卒，先生甫八岁，哭之逾时，而哀藏其手迹数十年，出授嗣子敦本，犹饮血失声，天性然也。于叔季颇严而无间。鸣呼！世俗言友爱者让产谢财，已为仅事，其在先生末节耳。《诗》云：“凡今之人，莫如兄弟。”先生孔怀之思深矣。邵阳相距三千里，立宗祠，修家谱，子弟多成就之，不忘所自也。故旧亲知相缓急，或代完公帑，或经理旅襯，或收恤孤嫠，或焚劵而不言。金陵诸义举，多先生始之。议有成，即敛身退，不欲以善先人。家居端坐竟日，阗若无人，而门庭肃然。屋数椽，颜曰“天竹山房”。笔研外不求精良，文爱陆宣公、欧阳文忠公，诗宗老杜，间出入义山、放翁间。或以梓请，笑曰：“吾岂求身后名哉？”精书法，索者无虚日，犹手录经为日课，自处极淡薄，爱习劳，至老不更，曰：“无失我耕读家风。”自都谏公立朝以气节，治家以礼法，持躬以勤俭，居乡以忠厚，先生继之，一如都谏公。以故，吴楚间称义门者，必曰车氏云。 先生在闽时，敏来以成进士，御试第一，授新会令。圣主询知先生子，喜顾诸臣曰：“朕固知为一家人。”厥后，敏来宰安邑，擢保德，荷世宗温纶，赐貂赐食，称循良焉，先生之教也。先生讣至，保上官引例留，敏来力请终制，乃允。今天子登极，诏终制者，一体封赠，诰赠奉直大夫。鸣呼！先生惓惓报国之思，自少至老如一日，复沐时恩于身后，宜哉！先生蕴经世之才，负举朝之望，虽未得大用，而生有荣遇，殁有荣施，楚山吴水，典型常在，真不媿一代之伟人矣。先生生于康熙庚戌三月二十五曰亥时，卒于雍正乙卯闰四月十九日酉时，享年六十有六。元配彭宜人，继配顾宜人。子六：束，彭宜人出，早卒。敏来、敦本，顾宜人出。敦本出嗣。敕、政、柬，侧室王氏出。敶，侧室杨氏出。四女：一适吴电发，一适李闻知，一适马国铨，一字孙枝，未适卒。孙：研、硕、旼。孙女：一适张芸，一适冯应韶。曾孙女未字。以是年十二月葬先生于上元县之八墩山，与两宜人并冢，先生遗命也。呜呼！癸丑岁，余假归，先生来谒文端公祠，晤谈间，精神炯炯，不异昔年在馆时。握手未几而哭之，余其如之何哉？用是扬泪南向而为之铭。 铭曰：先生父父，先生子子。世济其美，忠孝而已。父也诒之，子也守之。夙夜一人，式谷似之。有德有言，言斯不朽。多士景从，泰山北斗。灵兮倘徉，回首澬江。长发其祥，金陵之乡。

著作
车鼎晋工书法。编有《全唐诗》。另著有《四书辨体》、《审音考异》、《天竹山房诗集》。

后代
元配彭宜人，继配顾宜人。生六子。長子車束，彭宜人出，早卒。敏来、敦本，顾宜人出。敦本出嗣。敕、政、柬，侧室王氏出。敶，侧室杨氏出。

次子车敏来，康熙五十二年（1713年）进士。

參考書目
朱汝珍，《词林辑略》
孙尔准、陈寿祺、程祖洛、魏敬中，《重纂福建通志》，清同治七～十年（1868～1871年）
《清代文字狱档》之“车鼎晋條”

Category:清朝翰林院庶吉士
category:清朝翰林
category:清朝福建學政
category:清朝詩人
D